b"\n_START_ARTICLE_\nAmunicijos laivas\n_START_PARAGRAPH_\nAmunicijos laivas (angl. ammunition ship)\xc2\xa0\xe2\x80\x93 pagalbinis laivas, sukonstruotas amunicijai gabenti, paprastai\xc2\xa0\xe2\x80\x93 karinio laivyno laivams bei aviacijai. Toki\xc5\xb3 laiv\xc5\xb3 krovini\xc5\xb3 laikymo ir krovimo \xc4\xaftaisai pritaikyti itin saugiam \xc5\xa1audmen\xc5\xb3 laikymui ir manipuliavimui. Pvz., hermeti\xc5\xa1kai u\xc5\xbedaromi krovini\xc5\xb3 skyriai; mechanizmai, leid\xc5\xbeiantys u\xc5\xbelieti u\xc5\xbebortiniu vandeniu skyrius su kroviniu, jei kyla toks poreikis (pvz., gaisras)._NEWLINE__NEWLINE_Amunicijos laivai yra JAV pagalbini\xc5\xb3 laiv\xc5\xb3 tipas._NEWLINE_Amunicijos laivai paprastai gabena krovinius tam, kad \xc5\xa1ie b\xc5\xabt\xc5\xb3 perkrauti \xc4\xaf plaukian\xc4\x8dius karo laivus (angl. underway replenishment 'plaukiamasis papildymas')\xc2\xa0\xe2\x80\x93 tiek perkraunant dviem ar trims laivams plaukiant bortas \xc4\xaf bort\xc4\x85 (angl. connected replenishment 'jungiamasis papildymas'), tiek perkraunant sraigtasparniais (angl. vertical replenishment 'vertikalusis papildymas'). Re\xc4\x8diau \xc5\xa1ie laivai gabena \xc5\xa1audmenis i\xc5\xa1 vieno kranto punkto \xc4\xaf kit\xc4\x85._NEWLINE_Antrojo pasaulinio karo metais JAV karinis j\xc5\xabr\xc5\xb3 laivynas naudojo amunicijos laivus, kurie buvo pritaikyti prekybiniai laivai (angl. merchant ship) arba specialiai pastatyti, naudojant prekybos laiv\xc5\xb3 korpusus, ypa\xc4\x8d C2 tipo. Jie b\xc5\xabdavo ginkluoti, o j\xc5\xb3 \xc4\xafgulos buvo karinio laivyno j\xc5\xabrininkai. Keli tokie laivai karo metu buvo sunaikinti sukeldami did\xc5\xbeiulius sprogimus. \xc5\xbdinomiausias buvo USS \xe2\x80\x9eMount Hood\xe2\x80\x9c (AE-11), kuris 1944\xc2\xa0m. lapkri\xc4\x8dio 10 d. sprogo Admiraliteto salose._NEWLINE_\xc5\xa0iuolaikiniai Kilauea klas\xc4\x97s JAV amunicijos laivai yra specialios konstrukcijos, pritaikyti b\xc5\xabtent tokiai veiklai. Jie gali perve\xc5\xbeti ir \xc5\xa1aldomus krovinius. Jie yra neginkluoti, o j\xc5\xb3 \xc4\xafgulas sudaro civiliai j\xc5\xabrininkai._NEWLINE_Dabar \xc5\xa1iuos laivus kei\xc4\x8dia Lewis and Clark klas\xc4\x97s laivai."